同胡原仲吳公路遊清湍亭賦詩得流字
作者：劉子翬
朝代：宋

paragraphs: 出山曾幾時，桂露颯已秋。
興來任兩屐，散此默默憂。
嵐光近仍滅，鳥語靜忽流。
新亭迥臨危，急澗循巖陬。
上有獨樹蔭，下有鳴湍幽。
長飆一振蕩，俯仰聞颼飀。
平生塵累心，浄盡迥此遊。
徘徊嘯詠發，瞻眺窮林丘。
天寒雲已歸，山好客自留。
悠然百不知，日月過則休。
人生樂在我，何必遂所求。